Maak los die hon-de! – dalenatjie se sketsblad
Maak los die hon-de!
Met geborgde kaartjies en vervoer in die vorm van ‘n 28 sitplek bus, vertrek ek en Manlief toe Donderdagoggend (‘n halfuur later as beplan – die bus was laat) saam met 14 mede landbouers (produsente en koöperasie-personeel) na die jaarlikse Agri Megaweek in Bredasdorp. Die koöperasie het ‘n aantal geborgde kaartjies beskikbaar gestel en die landbouverenigings in die streek moes dit uitdeel aan hul lede. Die 8-stuk personeellede wat saamkom moet die borg-beursie en kaartjies dra en sorg dat die span se magies en keëltjies tevrede bly. Gelukkig is hulle almal lekker gemaklike mense, anders sou hulle nie die dag oorleef het nie. Ek, Manlief en ‘n klein-neef van my Pa het ons Landbouvereniging verteenwoordig. Meeste van die ander mense het ek darem al vantevore ontmoet of teëgekom deur my werk.
Stuk-stuk word die landbouers van Uniondale, George, Mosselbaai en Albertinia opgepik soos wat ons vorder met die beplande 280km roete. Buffeljagsrivier was ons eerste groot stop. ‘n Koffiekan, gasbottel en twee skinkborde toebroodjies het te voorskyn gekom en die span het lekker ontspanne in die oggendson gestaan en bak. Die ketel is volgegooi en staangemaak, gasbottel vol-oop sodat daai watertjies kan vining-kook vir ‘n vinnige koffietjie. Toe nou nie. Die wind het al om die beskermings (die twee leë skinkborde) geloer en gewaai en die water het koud gebly. Kafeekoffie is aangedra en ons is weer vort.
‘n Uur of wat later stap ons toe deur die hekke by Agri-Megaweek. Ek en Manlief kyk mekaar so en besluit ons moet ‘n stelsel uitwerk, anders gaan ons iets mis. Eerste stop: die vee-uitstallings. Kraampies vol skougehalte skape en beeste, klein varkies, skaaphondjies en twee ganse met die mooiste geel-geel kuikens. ‘n Moerse Angusbul lê sy hok VOL. So vol dat sy stert buite lê aan die een kant en sy neushare wyd verby die versperring staan aan die ander kant. As hy opstaan gaan dit beter maar ‘n bul met so ‘n lyf kan nie heeldag staan nie, die ou moet bietjie lê ook.
Ons loop op en af deur rye en rye uitstallers met interessante patente, idees en goeters. Die mense is opgeruimd en vertel entoesiasties vir elkeen wat wil hoor van hul produkte. Sommiges het selfs hul rusbanke en koffiemasjiene saamgebring. Meeste stalletjies is versier met potte en potte vol van die mooiste fynbos: proteas, speldekussings, heide en tolbosse. My keel trek skoon toe van al die mooi!
Volgende durf ons die trekkers en implemente aan. Alles is ge-‘spit’ en ge-‘polish’ vir die geleentheid. Daar is groen trekkers wat groter as ‘n HOP huis is en rondebalers wat ‘n 700mm x 700mm rondebaaltjie uitskop. Al te skattig, my darling. So ‘n klein rondebalertjie het natuurlik ook ‘n bypassende klein bossiekappertjie en ‘wrappertjie’ sodat jy klein kuilvoerbaaltjies kan maak. Daar was groot rooi trekkers en ‘n ry groot blou trekkers ook. Sonpanele en windturbines is ook tentoongestel. Vir die dames was daar ook tente vol padstalgoeters, ‘n kwekery en selfs ‘n Chelsea blommeskou in die kleine. Boonop loop mens soveel kennisse daar raak dat ‘n dag so vining verbyvlieg dat daar nie eens motte in die radiator kan beland nie!
Om 17:00 het die hekke gesluit maar ons het eers omtrent 18:00 in die pad geval. Voor ons kon ry moes die koöperasieman eers vir elkeen ‘n loopdop gooi vir die pad. Teen die tyd dat die laaste siel ‘n glasie in die hand gehad het, was die eerste ou se dop al klaar en moes hy noodgedwonge ‘n tweede rondte skink. Traag is die bus se trappies bestyg. Pa se neef het, soos hy in die bus ingeklim het, nootvas, met sy diep stem losgetrek met ‘n melodieuse “Maak los die hon-de!” en van daar af was dit een groot party totdat ons veilig terug was waar ons die oggend begin het.
14/09/2012 dalenatjie	Agri MegaWeek,Bredasdorp
3 thoughts on “Maak los die hon-de!”
Interessant! Net so ‘n klein baaltjie lê in my man se kantoor. Jare gelede het ek nog juwele verkoop en dan altyd by die mega ‘n stalletjie gehad. En voor dit toe ek nog ‘n mamma was van ‘n kind by ‘n plaasskooltjie, het ons gesorg dat die mage vol kom van al die honger mega-gangers. Intussen het dit heel uit sy nate gebars en is dit ‘n volwaardige skou. Maar as ek my kom kry, is dit verby en was ek nooit daar nie!! 😦 Eks bly jy het dit geniet.
01/10/2012 at 12:06
Ons het dit verskriklik baie geniet, sal beslis weer wil gaan as die geleentheid daar is. Wat ek hou van Mega is dat dit nie so oorweldigend is soos Nampo nie, ek skrik my mos heel stom vir so ‘n groot gros mense!
01/10/2012 at 12:09
Ek het darem Absa se ete vir sy kliente bygewoon, maar dit was nie vanjaar op die Mega-gronde nie.
01/10/2012 at 12:10